KIRJALLINEN KYSYMYS E-2305/01 esittäjä(t): Erik Meijer (GUE/NGL) komissiolle. Poliisiväkivallan, pelottelun ja etnisen vihan lopettaminen ehdokasvaltioissa ennen kuin liittyminen voi tapahtua.



Virallinen lehti nro 134 E , 06/06/2002 s. 0023 - 0024



KIRJALLINEN KYSYMYS E-2305/01 esittäjä(t): Erik Meijer (GUE/NGL) komissiolle (31. heinäkuuta 2001) Aihe: Poliisiväkivallan, pelottelun ja etnisen vihan lopettaminen ehdokasvaltioissa ennen kuin liittyminen voi tapahtua 1. Voiko komissio vahvistaa Amnesty Internationalin 11. heinäkuuta 2001 antamat tiedot, joiden mukaan a) romaneihin kuuluva Karol Sendrei ja hänen kaksi poikaansa Robert ja Peter pidätettiin 5. heinäkuuta 2001 Slovakian tasavaltaan kuuluvassa Magnezitovcessa, kun he jättivät toisen pojan puolesta pahoinpitelykanteen pormestarin poikaa vastaan, ja kaikkia kolmea pidätettyä ja perheen äitiä lyötiin; b) minkä jälkeen kaikki kolme pidätettyä vietiin lääkärin tutkimuksiin sairaalaan Revùcaan, ja lääkäri totesi, että heidän terveytensä ei ollut juurikaan kärsinyt; tämän jälkeen heidät vietiin paikalliselle poliisiasemalle, jossa heidät kiinnitettiin lämpöpatteriin ja jossa heitä lyötiin uudestaan; c) Robert Sendrein päähän kohdistettiin kivääri, mutta hän sai vain kuulla, ettei hän ole kuulan arvoinen; d) Karol Sendrei kuoli pahoinpitelyjen aikana 6. heinäkuuta? 2. Onko komissio yhtä mieltä Amnesty Internationalin kanssa siitä, että mainitunlaiset tapahtumat, jossa poliisi pelottelee ja pahoinpitelee romaneja, on Slovakiassa yleistä? 3. Katsooko komissiokin, että EU:n jäsenvaltioissa on pädettävä sellaiset ihmisoikeudet, joiden mukaan a) kaikki ovat tasavertaisia valtion ja lain edessä; b) poliisilla ei ole valtuuksia kostaa, jos tehdään ilmoituksia, jotka liittyvät johtavassa hallinnollisessa asemassa oleviin henkilöihin tai heidän perheenjäseniinsä; c) pidätettyjen pahoinpitely ja kuolemalla uhkaaminen eivät voi olla osa poliisitutkimusta? 4. Millä tavoin komissio aikoo luoda varmuutta siitä, että ehdokasvaltioissa tällaiset käytännöt jäävät lopullisesti historiaan ennen kuin maan liittymistä EU:hun voidaan harkita? Günter Verheugenin komission puolesta antama vastaus (25. lokakuuta 2001) Myös komissio on saanut Amnesty Internationalin 11. heinäkuuta 2001 päivätyssä raportissa mainitut tiedot. Komissio ei voi kuitenkaan olla varma tapahtumien todellisesta kulusta, koska tutkimukset ovat yhä käynnissä ja Slovakian viranomaiset eivät ole vielä antaneet virallista raporttia. Komissio voi kuitenkin todeta hyvin huolissaan, että varsinkin skinheadit uhkailevat romaniväestöä edelleen väkivallalla ja että poliisi ei suojele kyseistä väestönosaa riittävästi. Karol Sendrein kuolemasta käy selvästi ilmi se, että myös poliisi näyttää pahoinpitelevän romaniväestöä. Vaikka on erittäin vaikeaa saada tarkkoja tilastotietoja asiasta, on ilmeistä, että romaniväestöön kohdistuvat poliisin väärinkäytökset ovat alituinen ongelma(1). Jos tästä tapauksesta esitetyt väitteet osoittautuvat tosiksi, siitä ilmenee erittäin traagisella tavalla se, että vaikka on laadittu tiettyjä hyviä poliittisia suuntaviivoja Slovakian romanivähemmistön tilanteen parantamiseksi, näiden tavoitteiden käytännön toteutus ontuu pahasti. Poliisin harjoittamaa pahoinpitelyä ei voida hyväksyä missään olosuhteissa vaan siinä on kyse jäsenvaltioissa voimassa ja sovellettavina olevien ihmisoikeuksien vakavasta noudattamatta jättämisestä ja rikkomisesta. Komissio on jo aikaisemmin tukenut Phare-ohjelman yhteydessä tiettyjä hankkeita, joilla on pyritty edistämään Slovakian romaniväestön ja valtaväestön, poliisivoimat mukaan luettuna, välistä suvaitsevaisuutta. Esimerkiksi vuonna 1999 Phare-ohjelmasta myönnettiin noin 0,5 miljoonaa euroa paikallisviranomaisten kouluttamiseen ja yleisiin suvaitsevaisuuskampanjoihin. Vuosina 1998 ja 1999 toteutetulla hankkeella, johon myönnettiin 7 miljoonaa euroa Phare-varoja, tuettiin muun muassa poliisivoimien koulutusta, jossa erityisesti keskityttiin oikeusvaltioperiaatteen noudattamiseen. Ottaen huomioon toistuvat ilmoitukset poliisin väärinkäytöksistä romaniväestöä kohtaan, komissio harkitsee uuden ensisijaisen tavoitteen asettamista vuoden 2001 liittymiskumppanuudessa. Tämän tavoitteen mukaisesti komissio edellyttää toimivaa järjestelmää poliisin väärinkäytösten poistamiseksi. Tämä asiakirja on parhaillaan Slovakian viranomaisten käsiteltävänä ja se julkaistaneen ennen tämän vuoden loppua. Komissio tarkkailee romaniasian kehittymistä tarkkaavaisesti muun muassa määräaikaisraporteissaan, joista seuraavat julkaistaan marraskuussa 2001. (1) Slovakian sisäasiainministeriön valvonta- ja tutkintaviraston viimeisimmässä raportissa todettiin, että lainvalvontaviranomaisia vastaan oli tehty yleisesti noin 4 000 valitusta. Näistä 522 tapauksen todettiin olevan perusteltuja, joista 123 tapausta koski fyysistä pakottamista ja 52 tapausta pakkokeinojen perusteetonta käyttöä. Luvuista ei ilmennyt, kuuluivatko näiden toimien kohteeksi joutuneet johonkin tiettyyn etniseen ryhmään. Yhdistyneiden Kansakuntien kidutuksen vastainen komitea ilmaisi 11. toukokuuta 2000 julkistamissaan päätelmissä huolestuneisuutensa väitteistä, joiden mukaan poliisi osallistuu romaniväestöä kohtaan tapahtuviin hyökkäyksiin, ja väitteistä, joiden mukaan lainvalvontaviranomaisten henkilöstö on pahoinpidellyt poliisin erityisesti putkaan ja poliisivankilaan säilöönottamia henkilöitä.